L 159 I/4
SK
Úradný vestník Európskej únie
23.6.2023
(26)
Tieto propagandistické činnosti sa uskutočňovali prostredníctvom viacerých médií pod neustálou priamou alebo nepriamou kontrolou vedenia Ruskej federácie.
Takéto opatrenia predstavujú závažnú a priamu hrozbu pre verejný poriadok a bezpečnosť Únie.
Tieto médiá majú zásadný význam pri presadzovaní a podpore útočnej vojny proti Ukrajine a pri destabilizácii susedných krajín.
(27)
Vzhľadom na závažnosť situácie a v reakcii na konanie Ruska, ktorým sa destabilizuje situácia na Ukrajine, je vhodné v súlade so základnými právami a slobodami uznanými v Charte základných práv Európskej únie, najmä s právom na slobodu prejavu a informácie uznaným v jej článku 11, zaviesť ďalšie reštriktívne opatrenia s cieľom pozastaviť vysielaciu činnosť takýchto médií v Únii alebo smerovanú na Úniu.
Opatrenia by sa mali zachovať až do ukončenia útočnej vojny proti Ukrajine a dovtedy, kým Rusko a jeho pridružené médiá neprestanú vykonávať propagandistické akcie proti Únii a jej členským štátom.
(28)
V súlade so základnými právami a slobodami uznanými v Charte základných práv Európskej únie, najmä s právom na slobodu prejavu a informácie, na slobodu podnikania a vlastníckym právom uznanými v jej článkoch 11, 16 a 17, tieto opatrenia nebránia médiám a ich personálu, aby vykonávali v Únii iné činnosti okrem vysielania, ako napríklad výskum a rozhovory.
Uvedené opatrenia predovšetkým nemenia povinnosť rešpektovať práva, slobody a zásady uvedené v článku 6 Zmluvy o Európskej únii a tiež v Charte základných práv Európskej únie a v ústavách členských štátov v rámci ich príslušných oblastí uplatňovania.
(29)
S cieľom zabezpečiť súlad s postupom pozastavenia platnosti licencií na vysielanie stanoveným v rozhodnutí 2014/512/SZBP by Rada mala uplatniť vykonávacie právomoci a po preskúmaní príslušných prípadov rozhodnúť, či sa vo vzťahu k viacerým subjektom uvedeným v prílohe XV k nariadeniu (EÚ) č. 833/2014 majú začať v deň uvedený v nariadení (EÚ) č. 833/2014 uplatňovať reštriktívne opatrenia.
(30)
Rozhodnutím (SZBP) 2023/1217 sa rozširuje zákaz prepravovať tovar po ceste v Únii prívesmi a návesmi registrovanými v Rusku, a to aj v prípade, že sú ťahané nákladnými vozidlami registrovanými mimo Ruska.
(31)
Pokusy o obchádzanie reštriktívnych opatrení Únie viedli k prudkému nárastu klamlivých praktík plavidiel prepravujúcich ruskú ropu a ropné výrobky.
V dôsledku toho sa rozhodnutím (SZBP) 2023/1217 plavidlám, ktoré sa zúčastňujú na transferoch z lode na loď, zakazuje vstup do prístavov a plavebných komôr na území Únie, ak majú príslušné orgány dôvodné podozrenie, že plavidlo porušuje zákaz dovážať po mori do Únie ruskú ropu a ropné výrobky alebo prepravuje ruskú ropu alebo ropné výrobky zakúpené za cenu presahujúcu cenový strop, na ktorom sa dohodla Koalícia pre cenové stropy.
Uvedený zákaz sa vzťahuje na všetky plavidlá bez ohľadu na vlajku ich registrácie a na všetky transfery z lode na loď vykonané kedykoľvek počas plavby do prístavov alebo plavebných komôr členského štátu.
V každom prípade sa plavidlám zakáže vstup do prístavov a plavebných komôr na území Únie, ak príslušnému orgánu aspoň 48 hodín vopred neoznámia transfer z lode na loď vykonaný v konkrétnych zemepisných oblastiach.
Uvedeným zákazom sa ďalej posilnia opatrenia prijaté členskými štátmi na ochranu ich pobrežia pred možnými environmentálnymi haváriami spôsobenými takýmito transfermi z lode na loď.
(32)
Rozhodnutím (SZBP) 2023/1217 sa zakazuje vstup do prístavov a plavebných komôr na území Únie aj plavidlám, pri ktorých majú príslušné orgány dôvodné podozrenie z nezákonného zasahovania do automatického identifikačného systému pre lode (AIS), jeho vypnutia alebo iného znefunkčnenia pri preprave ruskej ropy a ropných výrobkov v rozpore s bodom 2.4 predpisu V/19 dohovoru SOLAS.
Tento zákaz sa neuplatňuje vtedy, keď systém AIS možno legitímne vypnúť v súlade s medzinárodnými dohodami, pravidlami alebo normami, ktorými sa upravuje ochrana navigačných informácií, ako je napríklad plavba vo vodách s vysokým bezpečnostným rizikom.
Uvedený zákaz sa vzťahuje aj na všetky plavidlá bez ohľadu na vlajku ich registrácie a na akýkoľvek nezákonný zásah do navigačného systému kedykoľvek počas plavby do prístavov alebo plavebných komôr členského štátu.